钦定古今图书集成/历象汇编/岁功典/第078卷 > 满江红〈重阳赏菊时余巳除代〉叶梦得
## 钦定古今图书集成/历象汇编/岁功典/第078卷 > 满江红〈重阳赏菊时余巳除代〉叶梦得

一朵黄花，先催报、秋归消息。满芳枝凝露，为谁装饰。
便向尊前𢬵醉倒，古今同是东篱侧。问何须、特地赋
归来，抛彭泽。　回首去，年时节。开口笑，真难得。使君
今那更，自成行客。霜鬓不辞重插满，他年此会何人
忆。记多情、曾伴小阑干，亲攀摘。